SISB เข้าคำนวณ sSET สะท้อนสภาพคล่องแกร่ง – ลุยขยายสาขาหนุนรายได้โต
SISB ติดโผเข้าคำนวณดัชนี sSET ครึ่งหลังปี 64 สะท้อนสภาพคล่องในการซื้อขายสม่ำเสมอ นักลงทุนรายย่อย-สถาบัน-กองทุน ให้การตอบรับ ฟากผู้บริหาร “ยิว ฮอค โคว”พร้อมลุยขยายสาขา เพิ่มฐานนักเรียน หนุนรายได้โตตามแผน
29 มิ.ย. 2564

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า การที่ตลาดหลักทรัพย์แห่งประเทศไทย (ตลท.) ได้ประกาศให้หุ้น SISB เข้าไปอยู่ในกลุ่มดัชนี sSET ในรอบครึ่งปีหลังของปี 2564 (1 กรกฎาคม – 31 ธันวาคม 2564) แสดงให้เห็นว่าหุ้นของบริษัทฯ ในช่วงที่ผ่านมา ได้รับความสนใจจากนักลงทุนรายย่อย กองทุน สถาบันทั้งในและต่างประเทศ อย่างต่อเนื่อง
โดยมีการซื้อขายที่สม่ำเสมอและมีสัดส่วนผู้ถือหุ้นรายย่อยตามที่กำหนด ซึ่งสอดคล้องกับปัจจัยพื้นฐานของบริษัทฯ ที่มีโอกาสเติบโตได้อีกมาก ตามการขยายสาขา เพื่อรองรับความต้องการของผู้ปกครองในการส่งบุตรหลานเข้าเรียนในสถานศึกษาที่คุณภาพมาตรฐานการเรียนการสอนในระดับสากล
สำหรับแผนการดำเนินงานในช่วงที่เหลือของปีนี้ เตรียมเปิดเฟส 2 ของโรงเรียนสาขาธนบุรี รองรับนักเรียนได้เพิ่มอีก 600 คน คาดว่าจะแล้วเสร็จและสามารถเปิดรับนักเรียนในเดือนสิงหาคม 2564 นี้ ส่งผลให้กลุ่มบริษัทฯสามารถรองรับนักเรียนได้กว่า 4,500 คน ผลักดันรายได้เติบโตตามแผนงานที่วางไว้
ส่วนความคืบหน้าเปิดโรงเรียนนานาชาติแห่งใหม่ ในจังหวัดนนทบุรี อยู่ระหว่างเริ่มก่อสร้างในเฟส 1 สำหรับระดับเนอสเซอรี่-อนุบาล ถึงระดับประถมศึกษา และระดับมัธยมศึกษาจะเป็นการก่อสร้างเฟสที่ 2 คาดว่าจะเปิดให้บริการในเฟส 1 ได้ในเดือนสิงหาคม 2565
โดยปัจจุบันกลุ่มบริษัทมีโรงเรียนนานาชาติ SISB มีทั้งหมด 4 แห่ง ที่เปิดให้บริการอยู่ ได้เเก่ สาขาประชาอุทิศ, ธนบุรี, สุวรรณภูมิ และเชียงใหม่